Broj: 711-I-838-P-102/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Ariana Čustovića, zaposlenika u Upravnom odjelu za poslove župana i Županijske skupštine Dubrovačko-neretvanske županije**,na 164. sjednici održanoj dana 22. ožujka 2022.g. daje sljedeće

**OČITOVANJE**

1. **Sukladno članku 3. stavku 1. podstavku 40. ZSSI-a, Franica Miloš koja je privremeno imenovana članicom Uprave trgovačkog društva AGRUM NERETVA d.o.o., u kojem većinski udio u vlasništvu ima jedinica područne (regionalne) samouprave, smatra se obveznicom ZSSI-a te je dužna pridržavati se odredbi navedenog Zakona.**
2. **Ukoliko bi Franica Miloš iskazala namjeru te poduzela radnje da razriješi okolnost obnašanja dužnosti iz točke I. izreke te istu u primjerenom roku nakon stupanja na snagu ZSSI/21-a (od dana 25. prosinca 2021.) ne bi obnašala, na nju se ne bi primjenjivale odredbe navedenog Zakona.**

Obrazloženje

Zahtjev za davanjem očitovanja Povjerenstva podnio je Arian Čustović, zaposlenik u Upravnom odjelu za poslove župana i Županijske skupštine Dubrovačko-neretvanske županije. U Povjerenstvu zahtjev je zaprimljen 10. veljače 2022. pod poslovnim brojem 711-U-2647-P-102/22-01-4, povodom kojeg se vodi predmet broj P-102/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je Franica Miloš županovom odlukom imenovana za članicu Uprave trgovačkog društva u 100% vlasništvu Dubrovačko-neretvanske županije, ali da nije potpisala nikakav ugovor o radu u tom društvu pa stoga ne prima niti naknade s tog osnova. Nadalje, podnositelj navodi kako je istovremeno Franica Miloš zaposlenica Županijske razvojne agencije Dunea te da tamo ima sklopljen ugovor o radu na neodređeno vrijeme, za što prima plaću te ostale naknade koje primaju i drugi zaposlenici. Podnositelj navodi da je trgovačko društvo osnovano s ciljem prijave na EU fondove i da nije aktivno, te da je Franica Miloš imenovana privremeno, dok društvo ne postane aktivno, što se očekuje krajem godine. Slijedom navedenog, podnositelj postavlja upit je li Franica Miloš obveznica ZSSI-a.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i predsjednici i članovi uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici ZSSI-a.

Jedinu iznimku čine rukovodeći državni službenici koje imenuje Vlada Republike Hrvatske na temelju prethodno provedenog natječaja. Za navedenu kategoriju je člankom 3. stavkom 3. ZSSI-a propisano da se na njih odnose samo odredbe iz članka 10. do 14. glave III. i članaka 48. do 50. toga Zakona.

Člankom 422. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19) propisano je da je jedan od organa društva s ograničenom odgovornošću uprava društva koja se sastoji se od jednoga ili više direktora. Nadalje, stavkom 2. propisano je da uprava vodi poslove društva u skladu s društvenim ugovorom, odlukama članova društva i obveznim uputama skupštine i nadzornog odbora, ako ga društvo ima.

 Člankom 426. Zakona o trgovačkim društvima propisano je da društvo zastupa uprava.

Uvidom u sudski registar Trgovačkog suda u Dubrovniku utvrđeno je da je pod brojem MBS: 060336691 upisano trgovačko društvo Agrum Neretva d.o.o. čiji je osnivač Dubrovačko-neretvanska županija, a kao osoba ovlaštena za zastupanje upisana je Franica Miloš, koja društvo zastupa samostalno i pojedinačno od 7. veljače 2018.

Prvenstveno se utvrđuje da je Povjerenstvo na 160. sjednici održanoj 17. veljače 2022. razmatralo predmetni zahtjev Ariana Čustovića.

Nakon zaprimanja većeg broja identičnih zahtjeva za mišljenjem drugih obnašatelja dužnosti koji u trenutku imenovanja, odnosno izbora nisu bili obveznici, već su to postali tijekom obnašanja dužnosti te su ujedno imenovani na privremene mandate, u svrhu ujednačavanja prakse te određivanja kriterija kada se zatečeni obnašatelji dužnosti smatraju obveznicima, ponovno se pristupilo razmatranju svih zaprimljenih mišljenja u takvim situacijama.

U konkretnom slučaju, Povjerenstvo ističe kako član uprave „neaktivnog“ trgovačkog društva koji je imenovan privremeno ima ista prava i ovlaštenja kao i članovi uprave trgovačkog društva koje redovito obavlja djelatnosti upisane u sudski registar, slijedom čega je Franica Miloš obveznica ZSSI-a u smislu odredbe članka 3. stavka 1. podstavka 40. ZSSI-a i na istu se povodom obnašanja dužnosti primjenjuju odredbe navedenog Zakona.

Međutim, Franica Miloš u trenutku imenovanja na dužnost direktorice trgovačkog društva Agrum Neretva d.o.o. nije bila obveznica, već je to postala 25. prosinca 2021., kada je stupio na snagu ZSSI/21, kojim je proširen krug obveznika tako da obuhvaća i direktore trgovačkih društva u vlasništvu jedinica lokalne i područne (regionalne) samouprave.

Stoga se u trenutku prihvaćanja imenovanja na ovu dužnost na nju nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogla znati ili imati razumno očekivanje da će postati obveznica, slijedom čega nije ni pristala da ju obvezuju odredbe ZSSI/21-a.

Stoga, ukoliko bi Franica Miloš iskazala namjeru te poduzela radnje da razriješi okolnost obnašanja dužnosti direktorice trgovačkog društva Agrum Neretva d.o.o (npr. podnošenje ostavke, neprijavljivanje na javni natječaj za izbor direktora u redovnoj proceduri i dr.) te istu u primjerenom roku nakon stupanja na snagu ZSSI/21-a ne bi obnašala, na nju se povodom obnašanja iste ne bi primjenjivale odredbe navedenog Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana